יחזקאל רוזנבלום

יחזקאל רוזנבלום (נולד בי"ג בסיוון ה'תשכ"ח, 9 ביוני 1968) הוא עורך דין ופעיל חברתי חרדי, פעיל בתחום השתלבות צעירים חרדים בשוק העבודה, בלימודים אקדמיים ובצה"ל.

רוזנבלום נמנה עם מקימי קרן קמח, תנועת טוב, וקהילת חרדים ישראלים, עומד בראש רשימת "הרשימה המאוחדת למען ביתר" בבחירות לרשויות המקומיות בביתר עילית בשנת 2023 ומתמודד גם לראשות העיר

ביוגרפיה 
רוזנבלום למד בישיבת מאור התלמוד ברחובות, ובמכון הרי פישל בירושלים. הוסמך לרבנות בשנת 1993, על ידי הרבנות הראשית לישראל, והרב יצחק קוליץ. לאחר מכן שירת בצה"ל שירות מקוצר כמש"ק דת בחטיבת הצנחנים. בשנת 1999 סיים לימודי תואר ראשון בתלמוד באוניברסיטת בר-אילן, ובשנת 2004 סיים בהצטיינות לימודי משפטים בקריה האקדמית אונו. מייד לאחר מכן מונה למנהל מינהל קהילתי גאולה-בוכרים בירושלים, שמשמש בעיקר אוכלוסייה חרדית. בשנת 2005 נרשם כחבר לשכת עורכי הדין בישראל.

לנוכח הקשיים בהם נתקל במימון לימודיו האקדמיים, יזם בשנת 2006 את הקמת קרן קמח, קרן פילנתרופית העוסקת בקידום ושילוב הציבור החרדי בתעסוקה מפרנסת באמצעות מגוון תוכניות ופרויקטים ייעודיים, ומכהן מאז בהנהלתה. הקרן נותנת ייעוץ והכוון ללימודים מקצועיים ואקדמיים בהתאמה אישית, מעניקה מלגות ללימודים בשילוב ליווי מקצועי לאורך הלימודים ובתהליך ההשמה. הקרן נחשבת לגוף הגדול מסוגו בציבור החרדי, ועד היום נתנה שירותי תעסוקה שונים לכ-35,000 גברים ונשים מהציבור החרדי.

בשנת 2007 נמנה בין מייסדי תנועת טוב, תנועה פוליטית שנועדה לייצג את קבוצת החרדים העובדים. נציגי התנועה התמודדו מטעמה בבחירות המקומיות במספר ערים חרדיות, ואף הצליחו להכניס נציגים לעיריות של ביתר עילית ובית שמש. יזם את הקמת סמינר "דרכי שרה", המוסד התיכוני החרדי הראשון לבנות שהציע לימודים מלאים לתעודת בגרות ולימודים לקראת תואר אקדמי, שנפתח בשנת 2010. בשנת 2011 הקים את רשימת "טוב ללשכה", שייצגה את קבוצת החרדים העובדים בבחירות ללשכת עורכי הדין.

בשנת 2012 התמנה כחבר מועצת המוסד לביטוח לאומי, ובשנת 2013 כדירקטור בחברה הממשלתית למתנ"סים ושנה לאחר מכן כחבר הוועד המנהל הארצי בהתאגדות המרכזים הקהילתיים בישראל. בשנת 2015 הקים את קהילת "חרדים ישראלים", קהילה בת אלפי חברים שמוקדשת לבירור וקידום זהות חרדית ישראלית ושילוב חרדים במדינת ישראל, אותה הוא מנהל עד היום (נכון ל-2023).

רוזנבלום פרסם לאורך השנים מספר מאמרים העוסקים באתגרי השתלבות החברה החרדית במדינת ישראל.

בספטמבר 2023 הכריז על מועמדתו לראשות העיר ביתר עילית ועל ריצתו למועצה בראשות רשימת "הרשימה המאוחדת למען ביתר"

חיים אישיים 
נשוי לעורכת הדין והטוענת הרבנית ורדית רוזנבלום, חברת סגל במכון מנדל, ומנהלת מדרשת אותות. לזוג ארבעה ילדים והם מתגוררים בביתר עילית.

קישורים חיצוניים
 
 תמר גינגיחשוילי, "הבית של הלא מיוצגים", ארץ אחרת, באתר הספרייה הלאומית, 1 במאי 2009

הערות שוליים

בוגרי שלוחי ציבור
חרדים ישראלים